

Rīgā

17.05.2017.

LKA reģ. Nr. 1-23/126

Uz 10.05.2017. e-pastu b/n

**Tieslietu ministrijai**

*Par Ministru kabineta noteikumu projektu*

*“Maksātnespējas administratoru amatā iecelšanas kārtība”*

Latvijas Darba devēju konfederācija (turpmāk – LDDK), Latvijas Tirdzniecības un rūpniecības kamera (turpmāk – LTRK), Ārvalstu investoru padome Latvijā (turpmāk – ĀIPL) un Latvijas Komercbanku asociācija (turpmāk – LKA) atbalsta Ministru kabineta noteikumu projektu “Maksātnespējas administratoru amatā iecelšanas kārtība” (turpmāk – MK noteikumi), tomēr MK noteikumus būtu nepieciešams papildināt ar diviem, mūsuprāt, būtiskiem jautājumiem:

1. Pieņemot grozījumus Maksātnespējas likumā, Saeima uzskatīja, ka prasības administratora amata pretendentam ir papildināmas ar nosacījumu par pretendenta nevainojamu reputāciju. Pēc likuma struktūras tiek ieviestas divas jaunas komisijas -Disciplinārlietu komisija un Eksaminācijas komisija. Disciplinārlietu komisijas uzdevums ir izvērtēt administratora iespējamos pārkāpumus maksātnespējas procesa vadīšanā, Eksaminācijas komisijas uzdevums – novērtēt administratora amata pretendenta atbilstību iecelšanai amatā vai tiesības turpināt amata darbību nākamos divus gadus. Ņemot vērā komisiju atbildības sadalījumu, tieši Eksaminācijas komisijai būtu jāvērtē arī pretendenta atbilstība nevainojamas reputācijas kritērijam. Tāpēc papildus tiem materiāliem, ko Eksaminācijas komisijai iesniedz amata pretendents (CV, izziņa par apmācības programmas nokārtošanu), komisijai būtu jāsaņem pārskats no Maksātnespējas administrācijas par pēdējos gados veiktajām darbībām maksātnespējas procesu vadīšanā, piemēram, bet ne tikai, par to, vai, iepriekšējos darbības gados ir bijuši gadījumi, kad tiesa ir atcēlusi administratoru no maksātnespējas procesa vai tiesiskās aizsardzības procesa vadīšanas, vai Maksātnespējas administrācija ir konstatējusi pārkāpumus procesu vadībā un šo pārkāpumu raksturu, vai kreditoru vairākums ir nobalsojis par administratora atcelšanu no procesa vadības. Saņemot šo un, iespējams, citu informāciju, Eksaminācijas komisija mutiskās intervijas laikā varētu uzklausīt administratora amata pretendenta atbildes, izvērtēt pārkāpumu nozīmīgumu un pieņemt pamatotu lēmumu , tajā skaitā par administratora atbilstību nevainojamas reputācijas kritērijam, kas tiktu nodots Maksātnespējas administrācijas direktoram, lai pieņemtu lēmumu, vai pretendents ir ieceļams amatā un vai ir pagarināms amata apliecības derīguma termiņš.

2. Maksātnespējas Konsultatīvās padomes sēdē (2017. gada 20. aprīlī) LDDK, LTRK, ĀIPL un LKA uzsvēra nepieciešamību, ņemot vērā Eksaminācijas komisijas darba apjomu un atbildību, aprēķināt un ieplānot līdzekļus komisijas locekļu darbības atlīdzībai. Visu trīs eksāmena rezultātu izvērtēšana un piedalīšanās rakstveida eksāmenos vidēji no katra komisijas locekļa prasīs vismaz 160 darba stundu gadā. Skaidrība atlīdzības jautājuma noteikšanā ir svarīga LDDK, LTRK, ĀIPL un LKA, lai izvirzītu kopīgu, augsti kvalificētu Eksaminācijas komisijas pretendentu.

Latvijas Darba devēju konfederācijas

ģenerāldirektore L. Meņģelsone

Latvijas Tirdzniecības un rūpniecības

kameras valdes priekšsēdētājs J. Endziņš

Ārvalstu investoru padomes

valdes priekšsēdētāja Z. Elksniņa-Zaščirinska

Latvijas Komercbanku asociācijas

valdes priekšsēdētāja S. Liepiņa